પેટ્રોલિંગ ટીમને જોઇ ભાગવા જતો ચોર કારની અડફેટે ચડ્યો..
સોમવાર, ડિસેમ્બર 17 2018, 06:10 Hrs(IST)
નવગુજરાત સમય | Publish Date: Dec 2 2018 9:24AM
- વહેરાખાડીની સીમના એક્સપ્રેસ-વેના CCTVની બેટરી ચોરવા આવેલા ત્રણ શખ્સ પૈકીના એકનું વાહનની ટક્કરે મોત
- એક્સપ્રેસ-વે ઉપર રાહદારી, ટુ-વ્હીલર વાહન લઇને પ્રવેશ કરવો ગેરકાયદેસર
- શિકારી જ શિકાર થઈ ગયાનો ઘાટ, મરનાર યુવક ખાનકૂવા ગામનો વતની : પોલીસ
- આણંદ તાલુકાના વેહેરાખાડી ગામ પાસેથી પસાર થતાં એક્સપ્રેસ વે ઉપર શુક્રવારની રાત્રે અચરજભરી ઘટના બની હતી. જેમાં ત્રણ શખ્સો સીસીટીવી કેમેરાની બેટરી ચોરી કરવાનો પ્રયાસ કરતા હતા. પરંતુ આજ સમયે હાઇવે પેટ્રોલિંગ વાન આવી જતાં ત્રણેય શખ્સ ભાગવા જતાં એક શખ્સ વાહનની અડફેટમાં આવી જતાં મોતને ભેટ્યો હતો. ખંભોળજ પોલીસે ચોરીનો પ્રયાસ અને અકસ્માતે મોતની નોંધ કરી તપાસ હાથ ધરી છે. મરનાર યુવક ખાનકૂવા ગામનો હોવાની ઓળખ થઈ હતી.
આણંદ શહેરમાં ગોપાલ સોસાયટી રઘુવીરનગર નજીક ટાઉનહોલ પાસે રહેતા સાગરકુમાર પટેલ છેલ્લા એક વર્ષથી અમદાવાદ-વડોદરા એક્સપ્રેસ વેની પેટ્રોલિંગ ટીમમાં સુપરવાઇઝર તરીકે નોકરી કરે છે. તેઓને આણંદથી વડોદરા રૂટ ઉપર પોતાની ફરજ બજાવવાની હોય છે. શુક્રવારે રાત્રિના આઠ વાગ્યાના અરસામાં હાઇવે પેટ્રોલિંગ વ્હીકલમાં સુપરવાઇઝર સાગરકુમાર પટેલ સ્ટાફ સાથે નાઈટ પેટ્રોલિંગમાં નીકળ્યા હતા.
આ ટીમને પેટ્રોલિંગ દરમિયાન સીસીટીવી તેમજ ઈસીબી (ઈમરજન્સી કોલ બોક્સ) ચેકિંગ કરીને તેના ફોટા મોબાઈલથી વોટ્સએપ દ્વારા ઉપરી અધિકારીઓને મોકલવાના હોય છે. શુક્રવારની રાત્રે હાઇવે પેટ્રોલિંગની ટીમ વડોદરાથી અમદાવાદ રોડ પર સીસીટીવી તેમજ ઈસીબી ચેક કરીને તેના ફોટા પાડીને પેટ્રોલિંગ કરી વડોદરાથી અમદાવાદ તરફ આવતા વહેરાખાડી સીમ પાસે આવી હતી. જ્યાં સીસીટીવીના સોલર પ્લેટ તેમજ બેટરીનું બોક્સ ચેક કરવા માટે હાઈવેની પેટ્રોલિંગ વાનને ઇમરજન્સી લાઇનમાં ઊભી રાખી હતી. ત્યારે રાત્રીના સવા બાર વાગ્યાના અરસામાં આ બેટરીના બોક્સ આગળ ત્રણ શખ્સો બેટરી ચોરી કરવાના ઇરાદે બેટરી ઉપરનું બોક્સ તોડતા હતા. પરંતુ હાઇવે પેટ્રોલિંગની ટીમને જોઈને આ ત્રણેય શખસો અમદાવાદથી વડોદરા તરફ જતા રોડ ઉપર ભાગવા લાગ્યા હતા. ત્રણેય શખ્સોએ બોક્સ તોડી નાંખી બેટરીના વાયરો પણ કાપી નાંખ્યા હતા.
બીજીતરફ ભાગી રહેલા ત્રણેય શખ્સો પૈકીનો એક શખ્સ અજાણ્યા વાહનની અડફેટમાં આવી જતા રોડ પર પડ્યો હતો. તેથી હાઇવેની ટીમે તુરત જ ખંભોળજ પોલીસ મથકને જાણ કરતા પોલીસ સ્થળ પર દોડી ગઇ હતી અને રોડ પર ઇજાગ્રસ્ત હાલતમાં પડેલા શખસને તાત્કાલિક સારવાર માટે વડોદરા એસ.એસ.જી હોસ્પિટલમાં ખસેડવામાં આવ્યો હતો. જ્યાં શનિવારે વહેલી સવારે ચાર વાગે આ શખ્સનું મોત નીપજ્યું હતું. આ સમગ્ર ઘટનામાં ખંભોળજ પોલીસે સાગરકુમાર સુરેશભાઈ પટેલની ફરિયાદના આધારે ત્રણ અજાણ્યા શખ્સો વિરુદ્ધ ચોરીના પ્રયાસનો ગુનો તેમજ ચોરી કરવા આવેલો શખસ મરણ થવાની ઘટનામાં હોસ્પિટલના ડૉકટર દ્વારા જાણ કરવાની ઘટનામાં અકસ્માતે મોતની નોંધ કરી આગળની તપાસ હાથ ધરી છે.
મૃતક અસ્થિર મગજનો હોવાની પરિવારની પોલીસ સમક્ષ કેફિયત
અમદાવાદ-વડોદરા એક્સપ્રેસ-વે પર વહેરાખાડી ગામની સીમમાં સીસીટીવી કેમેરાની બેટરી ચોરી કરવા આવેલા શખ્સ વાહનની ટક્કરે મરણ જવાની ઘટના બની હતી. પોલીસ તપાસ દરમિયાન મળી આવેલ મોબાઈલ આધારે મરનાર ૩૭ વર્ષીય રાવજીભાઈ મંગળભાઈ ઠાકોર હોવાનું ખૂલવા પામ્યુ હતું. પોલીસે તેના પરિવારજનોને જાણ કરતાં પરિવારજનો હોસ્પિટલ ખાતે પહોંચી ગયા હતા. જોકે પરિવારજનો આ સમગ્ર ઘટનાથી અજાણ હોવાની અને પોલીસને ગેરમાર્ગે દોરવા મરનાર રાવજીભાઈ અસ્થિર મગજના અને રાત્રે કહ્યા વિના ઘરેથી નીકળી જતાં હોવાની કેફિયત રજૂ કરી હતી.
rs 35થી 40 હજારની બેટરી માટે યુવકે જીવ ગુમાવ્યો
વહેરાખાડી સીમમાં એક્સપ્રેસ વે ઉપર બેટરી ચોરીની લ્હાયમાં ખાનકૂવાના યુવકે મહામૂલી જિંદગી દાવ પર લગાવી દઈ જિંદગી ખોઇ નાંખી હોવાનો ઘાટ સર્જવા પામ્યો છે. આ ઘટના સંદર્ભે વાત કરતા ફરિયાદી સાગરકુમાર પટેલ જણાવ્યું હતું કે, 'આ ત્રણ શખસો જે બેટરી ચોરી કરવાનો પ્રયાસ કરતા હતા તે બેટરી સોલર પ્લેટથી ચાર્જિંગ થતી રહે છે અને કોઈપણ કાર્યમાં ઉપયોગ લઈ શકાય તેવી હોય છે જેની કિંમત રૂ.૩૫ થી ૪૦ હજાર થાય છે.
બાકીના 2 શખ્સોને ઝડપી પાડવા ચક્રોગતિમાન
વહેરાખાડી ગામની સીમમાં એક્સપ્રેસ-વે ઉપર સીસીટીવી કેમેરાની ચોરી કરવાની ઘટનામાં એક શખ્સનું વાહન અડફેટે મોત નિપજ્યુ હતું. જ્યારે બાકીના બે શખ્સ ફરાર થઈ જતાં પોલીસે ફરાર આ બન્ને શખ્સને ઝડપી પાડવા ચક્રો ગતિમાન કર્યા છે. આ બનાવની તપાસ ચલાવી રહેલા ખંભોળજ પોલીસ મથકના જમાદાર મહેન્દ્રભાઈ અને રાયટર હિતેશભાઈએ જણાવ્યુ હતુ કે, બાકીના બે શખ્સો પણ ખાનકુવા ગામના કે પછી આજુ બાજુના ગામના હોવાની શક્યતા છે.